《题云石耕夫道院》
宋代·易士达

片云块石一耕夫，耕得情田数亩馀。
不用木金为耒耜，只将纸亩当菑畬。
塞茅心撤犹芟草，翻水文成若决渠。
三岁一番供贡籍，平时不用纳王租。

作者简介：易士达，又署寓言、涉趣（《全芳备祖》前集卷一）、幼学（《全芳备祖》后集卷一一）。有《松菊寓言》（《诗渊》），已佚。　易士达诗，据《全芳备祖》、《永乐大典》等书所录，编为一卷。